Steve Hofmeyr verloor saak teen buikspreekmanConrad Koch en Chester Missing Foto: Werner Beukes/SAPA Die Randburgse landdroshof het Vrydag die Afrikaanse sanger Steve Hofmeyr se interim beskermingsbevel teen die komediant Conrad Koch en sy buikspreekpop Chester Missing tersyde gestel. “Mnr. Hofmeyr het homself aan kritiek, satire en bespotting blootgestel en die hof is nie oortuig dat die beskerming toegestaan moet word nie,” het landdros Naren Sewnarain, gesê. Hy het gesê hy stem saam met Koch se prokureur, Steven Budlender, wat aangevoer het dat Hofmeyr ŉ bevel soek om standpunte toe te laat wat kritiek uitlok. “Ons voer aan daar is geen gronde om die beskermingsbevel teen die respondent permanent te maak nie,” het Budlender aan die hof gesê. Klik hier om meer te lees. Hofmeyr het op 23 Oktober op Twitter geskryf: “Sorry to offend but in my books blacks were the architects of apartheid. Go figure.” Koch het in reaksie hierop ŉ veldtog teen Hofmeyr van stapel gestuur. Die veldtog het openlik Hofmeyr se standpunte gekritiseer en persone, insluitend maatskappye, is aangemoedig om hulself van Hofmeyr se standpunte te distansieer. Lees alle vorige berigte oor Conrad Koch op Maroela Media.